'OB moet Ramaphosa-verslag nou bekendstel' | Maroela Media
Mmusi Maimane, die leier van die DA, het Maandag 'n brief aan die openbare beskermer, adv. Busisiwe Mkhwebane, gestuur waarin versoek word dat haar volledige verslag oor pres. Cyril Ramaphosa binne die volgende 48 uur beskikbaar gestel word.
Dít volg nadat die Sunday Independent glo 'n verslag van die OB onder oë gehad het waarin Mkhwebane vir Ramaphosa skuldig bevind het op aanklag dat hy die parlement "mislei het" en versuim het om 'n skenking van R500 000 van Bosasa-baas, Gavin Watson, te verklaar. Dié skenking was vir Ramaphosa se ANC- presidensiële verkiesingsveldtog in 2017.
Die koerant het aangevoer dit is 'n voorlopige verslag wat Donderdag by Ramaphosa ingedien is.
"Die OB se verslag oor pres. Cyril Ramaphosa se Bosasagate-skandaal lê reeds ses maande op haar tafel en moet onmiddellik bekendgemaak word," het Maimane gesê.
Hy het gesê die klagte is reeds op 23 November verlede jaar by die OB teen Ramaphosa ingedien. Die DA het die OB gevra om te ondersoek of die president die parlement mislei het oor die skenking wat hy van Bosasa ontvang het en of daar enige botsing van belange is met die verhouding tussen die president, sy seun, Andile Ramaphosa, en Bosasa.
"Ek het op 9 April met Mkhwebane vergader om die jongste nuus oor die ondersoek te kry nadat sy aanvanklik aangedui het sy hoop om die ondersoek teen Februarie af te handel. Mkhwebane het toe aan my bevestig dat die prosesse om die saak te ondersoek veel langer sal neem as wat sy aanvanklik gedink het."
Maimane het gesê die etiese kode vir uitvoerende lede van die nasionale vergadering sê die OB moet 'n klagte teen een van sy lede ondersoek en 'n verslag binne 30 dae daarna indien.
"Mkhwebane se verslag is al ses maande laat en sy het nie meer 'n keuse nie, sy moet dadelik optree en die verslag in die belang van die publiek bekendmaak."
Maimane het verder gesê indien die verslag onmiddellik bekendgemaak word, sal daar nie verder ruimte vir spekulasies wees nie en kan die publiek en die parlement die president vir sy optrede verantwoordelik hou.
Oupa Segalwe, waarnemende woordvoerder van die OB se kantoor, het gesê Mkhwebane sal nie kommentaar lewer oor die inhoud van enige nuusberig of uitgelekte dokument omdat dit moontlik 'n nadelige invloed op die ondersoek mag hê.
Mkhwebane het haar Vrydag verder in omstredenheid gehul nadat sy in 'n toespraak aan die Suid-Afrikaanse Balju-vereniging in Mpumalanga gesê het God het haar in haar pos aangestel en net Hy sal haar kan ontslaan. Haar kantoor het haar volledige toespraak sinnetjie vir sinnetjie getwiet. Die spesifieke twiet oor haar aanstelling het 'n herrie op sosiale media veroorsaak.
Sy het toe ook erken haar kantoor gaan deur 'n moeilike tyd en dat sy en haar gesin al doodsdreigemente ontvang het, terwyl haar eiendom glo kwaadwillig beskadig is. Die dreigemente is glo die gevolg van haar ondersoek teen Pravin Gordhan, minister van openbare ondernemings.
Maroela Media het berig die Suid-Afrikaanse Kommunistiese Party het ook Sondag gevra die parlement moet ondersoek instel oor die bevoegdheid van Mkhwebane. Die SAKP het gesê die party is veral besorg oor die deurlopende hofuitsprake van kritiek teen Mkhwebane.
Intussen het nog 'n organisasie 'n verslag van die OB betwis. Die Gedragsowerheid vir die Finansiële Sektor (FSCA) het die Noord-Gautengse hooggeregshof gevra om die OB se bevindinge van onbehoorlikheid en wanadministrasie teen sy oudhoof, adv. Dube Tshidi, tersyde te stel.
Verdeeldheid wys. Intern is die lang messe uit
Dié pos is te veeleisend vir haar. Haar senuwees gaan dit nooit hou nie.
Hierdie OB weet presies waarmee sy haar besig hou want sy is deel van die Zuma groep. Hierdie ding gebeur op ń baie slegte tydstip vir CR maar ook vir die land. Die DA se versoek was soos manna uit die hemel vir die OB . Die huidige leierskap by die DA is te dom om te weet dat dit hulle nie aan bewind gaan plaas nie maar dat dit die land in totale chaos kan dompel. Hulle tydsberekening is pateties.
@PJC……ek stem heelhartig met jou saam . Ek wonder of die DA sommegemaak het oor wat die uitkoms gaan wees as CR die trekpas moet kry.